'Ek kon net een kyk' sê LUR oor slaanvideo's | Maroela Media
"Ek kon net een van die video's kyk en ek was só ontsteld vir die res van die dag. Ek was skoon gister nie myself nie."
Só het Nandi Mayathula-Khoza, die Gautengse LUR vir maatskaplike ontwikkeling, Vrydag in gesprek met Maroela Media gesê nadat verskeie video's Donderdag aan die lig gekom het waarin 'n onderwyseres van 'n kleuterskool in Carletonville aan die Wes-Rand 'n kind by dié skool aanrand.
Die LUR vertel dat sy eers gistermiddag van die video's ingelig is waarna sy summier besluit het om self te gaan kyk wat bedags by die nou omstrede skool aangaan.
Een van die video's wat teen Donderdagmiddag op talle sosialemediaplatforms gedeel is, wys hoe dié onderwyseres 'n dogtertjie herhaaldelik oor haar kop en op die boude slaan. Die dogtertjie het vermoedelik op 'n plastiekstoeltjie en -tafeltjie opgegooi waarna die onderwyseres haar dwing om dit skoon te maak en haar dan herhaaldelik bydam.
Mayathula-Khoza het die skool omstreeks 15:00 besoek waarna sy besluit het om die kleuterskool te sluit. "Ons het besluit om die Ninnie's Neurons-kleuterskool te sluit nadat die skoolhoof tydens my besoek bevestig het dat dié skool sedert 2016 nie by die departement geregistreer is nie," het Mayathula-Khoza verduidelik.
Volgens die LUR was die kleuterskool aanvanklik by die departement geregistreer, maar dié registrasie is egter nie hernu nadat dit aan die einde van 2015 verval het nie.
"Hulle het nooit weer registreer nie. Dit beteken dat die kleuterskool boonop onwettig is. Om jou registrasie te laat hernu moet jy aan sekere voorwaardes voldoen wat strook met die kinderwet. Dié skool kon dit nie doen nie," verduidelik Mayathula-Khoza.
Vyftien kleuters tussen die ouderdomme van twee en vier jaar oud was by die kleuterskool ingeskryf teen R1 500 per maand.
Toe bars die bom.
Mayathula-Khoza vertel dat die kleuterskool gister oorval is deur ouers wat hulle kinders kom haal het nadat die video's op sosiale media versprei is.
"Ouers het hulle kinders kom haal om hulle by 'n ander skool in te skryf wat werklik na hul kleingoed sal omsien. Ek het gister gehoor dat daar selfs ouers is wat hulle kinders uit die skool gehaal het nog voordat die video's versprei is," sê sy.
Volgens die LUR is die video's reeds sowat 18 maande gelede deur 'n versorger by die skool geneem waarna dit eers gister die lig op sosiale media gesien het.
Mayathula-Khoza vertel dat sommige ouers by vorige geleenthede kneusplekke aan hulle kleuters opgemerk het. Dié kleuters was ook teruggetrokke en huilerig waarna hulle dit by die skoolhoof aangemeld het.
"Die skoolhoof het bloot gesê hulle verbeel hulself en het nooit ondersoek ingestel nie," vertel Mayathula-Khoza.
Die skoolhoof het ook nog nie bevestig of die onderwyseres in die video wel gekwalifiseer is vir haar pos as versorger en juffrou nie. "Ons weet nie eers of sy gekwalifiseer is om met kinders te werk nie," het Mayathula-Khoza gesê.
Op Maroela Media se vraag oor hoe die onwettige skool vir drie jaar ongesiens by die departement kon verbygaan, het die LUR geantwoord dat sy onwettige skole sedert haar aanstelling in 2014 prioritiseer.
"Die departement het sedert my aanstelling 55 onwettige skole gesluit wat nie geregistreer was of aan die nodige voorwaardes in verband met die kinderwet voldoen het nie. Die land het egter 'n hoë werkloosheidsyfer en ons probeer om skole eers te help om aan die vereistes te voldoen en dan te registreer voordat ons skole summier sluit."
Maroela Media kon na verskeie pogings nie die skoolhoof se regsverteenwoordiger vir kommentaar bereik nie.
Die onderwyseres (40) is sedertdien in hegtenis geneem. Sy het op 28 Maart vlugtig in 'n hof in Carletonville verskyn op aanklagte van die aanranding van 'n minderjarige waarna sy op borgtog vrygelaat is. Sy sal weer op 7 Mei in die hof verskyn.
Die portefeuljekomitee oor maatskaplike ontwikkeling het Vrydag geëis dat die onderwyseres na afloop van dié hofsaak op die nasionale kinderbeskermingsregister geplaas moet word sodat sy nie weer met kinders kan werk nie. Dié register hou boek van alle voorvalle van kindermishandeling en ‑verwaarlosing.
Eskom-beeldpoetser lê tuig neer
Die video is vir my vreeslik onstellend. Hoekom werk sulke mense met kinders? As jy nie tyd en liefde het vir kinders nie, hoekom doen jy daai tipe werk? Dis onaanvaarbaar! As dit my kind was……. jy het geen, maar geen reg om daai kinders só te slaan nie! Hulle is klein, kon seker nie eers vir hulle ouers vertel het wat aangaan nie. ?
Ek hoop geregtigheid geskied hier. Die ander kindertjies waarvan hulle ook praat en die enetjie se ouers moet sommer alle klagte wat teen die vrou gelê kan word lê.
Hou my hande van Here
Waarom is daar nooit ondersoek ingestel na die kleuterskool se permit verval het nie? My liewe hel, mens word dag en nag getreiter en gedreig vir tv lisensie geld wat in elk geval van geen waarde meer is nie, maar plekke soos hierdie wat moet permitte he kan net voortgaan sonder enige vrae of ondersoeke? Hoe werk dit??
As ek moet se wat ek regtig dink en wat ek aan haar sou doen ,sl ek gearresteer word..Lusufi moes lankal opgetree het teen hierdie skool se prinsipaal asook die werknemer. Daar word genoem dat dit al 18 maande terug opgeneem is. Hoekom nou eers. ? Aangesien daar alreeds ander videos is wat dit wil voorkom dat dit dieselfde persoon is.